ሸገር ደርቢ ባለፈው ሳምንት በእድሜ ጠገቡ የአዲስ አበባ ስታድዬም በኢትዮጵያ ፕሪሚየር ሊግ 8ኛ ሳምንት መርሃ ግብር ኢትዮጵያ ቡና እና ቅዱስ ጊዮርጊስ ያገናኘው ነበር፡፡ የኢትዮጵያ ፕሪሚዬር ሊግ ትልቁ ግጥሚያ የሆነው የሁለቱ ክለቦች ትንቅንቅ ከ30 እስከ 35 ሺህ ተመልካቾችን በሚያስተናግደው የአዲስ አበባ ስታድዬም ሲካሄድ ከ3 ነጥቦች በላይ ብዙ ጠቀሜታዎች እንዳሉት በተለያዩ መረጃዎች ማመልከት ይቻላል፡፡ ሸገር ደርቢ ከትኬት ሽያጭ ብቻ 800ሺ ብር የተገኘበት ነው፡፡ ምናልባትም በቀጣይ ዓመታት ከአዲስ አበባ ስታድዬም ባሻገር 60ሺ ተመልካች በሚያስተናግድ ስታድዬም የሚካሄድ ቢሆን የትኬት ገቢው በ2 እና በ3 እጥፍ ሊጨምር የሚችል ነው፡፡ በሸገር ደርቢ የሚገኘው ጥቅም በስታድዬም የትኬት ሽያጭ ብቻ የተወሰነ አይደለም፡፡ ቡናማውን እና ቡርቱካናማውን ማሊያ ለብሰው ባሸበረቁ የሁለቱ ደጋፊዎች የደመቀው ጨዋታ ከሜዳ ውጭም አትራፊ ነው፡፡ ቅዱስ ጊዮርጊስን 1ለ0 ያሸነፈው ኢትዮጵያ ቡና ከጨዋታው ጋር በተያያዘ እስከ ከ4000 በላይ ማሊያዎችን የሸጠ ሲሆን፤ ክለቡ ዘንድሮ ከማሊያ ሽያጭ እስከ 1 ሚሊዮን ብር ማግኘቱን መጥቀስ ይቻላል፡፡ ቅዱስ ጊዮርጊስም ከጨዋታው ሁለት ቀናት በፊት ጀምሮ ከ3000 በላይ ማሊያዎችና በሺዎች የሚቆጠሩ የአንገት ሻርፖችን በመሸጥ ተሳክቶለታል፡፡ ደርቢው በአገሪቱ የሚዲያ አውታሮችም ሰፊ ትኩረት አግኝቷል፡፡ 3 የኤፍ ኤም ራድዮ ጣቢያዎች በቀጥታ ስርጭት ያስተላለፉት ሲሆን ከአራት በላይ የቴሌቭዥን ጣቢያዎችም ቀረፃ አከናውነውበታል፡፡ ምናልባት ለወደፊት ሁለቱ ክለቦች በሚቀይሱት አቅጣጫ በአፍሪካ ደረጃ የቀጥታ ስርጭት የሚያገኝበት እድል ከተፈጠረ የሌሎችአገራት መገናኛ ብዙሃናት ሰፊ ሽፋን ሊሰጡት ይችላሉ፡፡ ይህም ሸገር ደርቢን ከአፍሪካ ምርጥ የእግር ኳስ ደርቢዎች ተርታ በማሰለፍ በቱሪዝም መስህብነቱ ተጨማሪ ውጤት ለማግኘት የሚያግዝ ይሆናል፡፡
